ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - ΔΙΟΡΘΩΤΙΚΗ ΕΠΙΣΤΟΛΗ αριθ. 3 ΤΟΥ ΠΡΟΣΧΕΔΙΟΥ ΠΡΟΫΠΟΛΟΓΙΣΜΟΥ ΓΙΑ ΤΟ 2003 - ΤΜΗΜΑ III - ΕΠΙΤΡΟΠΗ

Έχοντας υπόψη :

- το άρθρο 272 της συνθήκης για την ίδρυση της Ευρωπαϊκής Κοινότητας,

- το άρθρο 177 της συνθήκης για την ίδρυση της Ευρωπαϊκής Κοινότητας Ατομικής Ενέργειας,

- το άρθρο 14 του Δημοσιονομικού Κανονισμού, της 21ης Δεκεμβρίου 1977, ο οποίος εφαρμόζεται στον γενικό προϋπολογισμό των Ευρωπαϊκών Κοινοτήτων [1], όπως τροποποιήθηκε τελευταία με τον κανονισμό 762/2001 [2], της 9ης Απριλίου 2001,

[1] EE L 356, 31.12.1977, σ. 1

[2] EE L 111, 20.4.2001, σ. 1

Με το παρόν έγγραφο η Ευρωπαϊκή Επιτροπή υποβάλλει τη διορθωτική επιστολή αριθ. 3 του προσχεδίου προϋπολογισμού για το 2003, και για τους λόγους που αναφέρονται στην αιτιολογική έκθεση.

***

ΠΙΝΑΚΑΣ ΠΕΡΙΕΧΟΜΕΝΩΝ

1. ΓΕΝΙΚΗ ΕΙΣΑΓΩΓΗ

1.1. Γεωργικές δαπάνες

1.2. Εξωτερικές δράσεις : Ενημέρωση σχετικά με τις συναφθείσες διεθνείς συμφωνίες αλιείας

1.3. Προσωρινή εκτίμηση του πλεονάσματος του προϋπολογισμού από την εκτέλεση του 2002

2. ΤΟΜΕΑΣ 1: ΓΕΩΡΓΙΑ

2.1. Υποτομέας 1α: Δαπάνες ΚΓΠ, εκτός ανάπτυξης της υπαίθρου

2.2 Υποτομέας 1β: Ανάπτυξη της υπαίθρου

2.3 Αλλαγές στην ονοματολογία και στις παρατηρήσεις του προϋπολογισμού

3. ΤΟΜΕΑΣ 4 : ΕΞΩΤΕΡΙΚΕΣ ΕΝΕΡΓΕΙΕΣ

3.1. Διεθνείς συμφωνίες σε θέματα αλιείας

4. ΠΡΟΣΩΡΙΝΗ ΕΚΤΙΜΗΣΗ ΤΟΥ ΠΛΕΟΝΑΣΜΑΤΟΣ ΤΟΥ ΠΡΟΫΠΟΛΟΓΙΣΜΟΥ ΑΠΟ ΤΗΝ ΕΚΤΕΛΕΣΗ ΤΟΥ 2002

5. ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ ΒΑΣΕΙ ΤΩΝ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ

ΑΙΤΙΟΛΟΓΙΚΗ ΕΚΘΕΣΗ

1. ΓΕΝΙΚΗ ΕΙΣΑΓΩΓΗ

Σύμφωνα με τη διοργανική συμφωνία για τη δημοσιονομική πειθαρχία και τη βελτίωση της διαδικασίας του προϋπολογισμού, η οποία υπεγράφη από το Ευρωπαϊκό Κοινοβούλιο, το Συμβούλιο και την Επιτροπή στις 6 Μαΐου 1999, "Εάν το κρίνει απαραίτητο, η Επιτροπή μπορεί να αποταθεί στην αρμόδια για τον προϋπολογισμό αρχή με ειδική διορθωτική επιστολή, προκειμένου να ενημερώσει τα στοιχεία στα οποία βασίζεται η εκτίμηση των γεωργικών δαπανών που αναφέρονται στο προσχέδιο προϋπολογισμού ή/και για να διορθώσει, με βάση τις τελευταίες διαθέσιμες πληροφορίες σχετικά με τις συμφωνίες αλιείας που θα ισχύουν από την 1η Ιανουαρίου του αντίστοιχου οικονομικού έτους, την κατανομή ανάμεσα στις πιστώσεις που είναι εγγεγραμμένες στο επιχειρησιακό κονδύλιο για τις διεθνείς συμφωνίες στον τομέα της αλιείας και στις πιστώσεις που έχουν εγγραφεί στο αποθεματικό." Η παρούσα διορθωτική επιστολή πρέπει να αποσταλεί προς την αρμόδια για τον προϋπολογισμό αρχή μέχρι το τέλος Οκτωβρίου.

Η Επιτροπή παρουσιάζει συνημμένα την ειδική διορθωτική επιστολή για τον προϋπολογισμό 2003, η οποία καλύπτει τα ακόλουθα στοιχεία:

1. Γεωργικές δαπάνες

2. Εξωτερικές ενέργειες : Ενημέρωση σχετικά με τις συναφθείσες διεθνείς συμφωνίες αλιείας

3. Προσωρινή εκτίμηση του πλεονάσματος του προϋπολογισμού από την εκτέλεση του 2002

1.1. Γεωργικές δαπάνες

Η Επιτροπή ενημέρωσε προσεκτικά τον γεωργικό προϋπολογισμό, κατά γραμμή. Εκτός από το ότι έλαβε υπόψη της τους παράγοντες της αγοράς, η διορθωτική επιστολή ενσωματώνει και τις νομοθετικές αποφάσεις που εξεδόθησαν στον γεωργικό τομέα από τότε που καταρτίσθηκε το προσχέδιο προϋπολογισμού, καθώς και προτάσεις οι οποίες, ωστόσο, δεν έχουν σημαντικές επιπτώσεις για το 2003. Η ισοτιμία ευρώ/δολαρίου που πρέπει να χρησιμοποιηθεί τώρα σύμφωνα με τον κανονισμό περί δημοσιονομικής πειθαρχίας, του Συμβουλίου βασίζεται στη μέση ισοτιμία που διαμορφώθηκε μεταξύ 1ης Ιουλίου και 30ής Σεπτεμβρίου 2002. Αυτή ανέρχεται σε 0,98 (EUR1 = $0,98), συνεπάγεται δε ορισμένες αυξήσεις σε σύγκριση με το προσχέδιο προϋπολογισμού.

Για τον υποτομέα 1a (Δαπάνες ΚΓΠ, εκτός ανάπτυξης της υπαίθρου), η νέα εκτίμηση οδηγεί σε χαμηλότερες ανάγκες από εκείνες του ΠΣΠ (- EUR 337,4 εκατ.). Ωστόσο, το εξοικονομούμενο ποσό είναι αποτέλεσμα σημαντικών αυξήσεων σε ορισμένους τομείς, οι οποίες αντισταθμίζονται από μειώσεις σε άλλους. Η σημαντικότερη αύξηση αναγκών σημειώνεται στον γαλακτοκομικό τομέα, όπου οι ανάγκες αυξάνονται κατά EUR560 εκατ. Στον τομέα της ζάχαρης, ο συνδυασμός χαμηλότερων τιμών στην παγκόσμια αγορά και η ανατίμηση του ευρώ έναντι του δολαρίου οδήγησαν σε αυξημένες ανάγκες. Οι ανάγκες για το βαμβάκι αυξήθηκαν και αυτές, λόγω της επίδρασης των συναλλαγματικών διακυμάνσεων στις διεθνείς τιμές. Από την άλλη πλευρά, εξοικονόμηση ποσών σημειώθηκε και σε άλλους τομείς, ιδίως στο κεφάλαιο B1-10 - Αροτραίες καλλιέργειες, οι οποίες μπορούν να μειωθούν κατά EUR974 εκατ., πρωτίστως λόγω των προκαταβολών των άμεσων ενισχύσεων που κατεβλήθησαν από τον προϋπολογισμό του 2002.

Οι συνολικές ανάγκες για τον υποτομέα 1α εκτιμώνται σε περίπου 40 082,45 εκατ. ευρώ, κατά 337,4 εκατ. ευρώ χαμηλότερες από ό,τι στο προσχέδιο προϋπολογισμού, γεγονός που αφήνει περιθώριο περίπου 2 597,55 εκατ. ευρώ κάτω από το ανώτατο όριο των δημοσιονομικών προοπτικών.

Όσον αφορά την ανάπτυξη της υπαίθρου (υποτομέας 1β), η Επιτροπή προτείνει να διατηρηθούν οι πιστώσεις του προϋπολογισμού του 2003 στο ανώτατο όριο των δημοσιονομικών προοπτικών (4 698 εκατ. ευρώ). Πάντως, η κατανομή των πιστώσεων στα διάφορα μέτρα έχει ενημερωθεί, σύμφωνα και με τις ανακοινώσεις των κρατών μελών.

1.2. Εξωτερικές ενέργειες : Ενημέρωση σχετικά με τις συναφθείσες διεθνείς συμφωνίες αλιείας

Όπως προβλέπεται στη διοργανική συμφωνία, η Επιτροπή διορθώνει την κατανομή των πιστώσεων για τις διεθνείς συμφωνίες αλιείας μεταξύ του αποθεματικού και της αντίστοιχης γραμμής. Το επιχειρησιακό κονδύλιο Β7-8000 αυξάνεται κατά EUR 30,1 εκατ. περίπου, τόσο για τις πιστώσεις αναλήψεων υποχρεώσεων όσο και για τις πιστώσεις πληρωμών. Οι εν λόγω συμφωνίες μονογραφήθηκαν κατά τη διάρκεια του 2002 (Αγκόλα, Σενεγάλη, Σάο Τομέ και Πρίνσιπε), και είτε έχουν ήδη προταθεί είτε πρόκειται σύντομα να προταθούν στην αρμόδια για τον προϋπολογισμό αρχή.

1.3. Προσωρινή εκτίμηση του πλεονάσματος του προϋπολογισμού από την εκτέλεση του 2002

Παράλληλα με τα γνωστά στοιχεία της παραδοσιακής ειδικής διορθωτικής επιστολής, και όπως έγινε και για τα δύο προηγούμενα έτη, η Επιτροπή επιθυμεί να προσθέσει και άλλη μία γραμμή για το υπόλοιπο του 2002. Σύμφωνα με το άρθρο 32 του Δημοσιονομικού Κανονισμού, το υπόλοιπο κάθε οικονομικού έτους εγγράφεται στον προϋπολογισμό του επόμενου οικονομικού έτους, ως έσοδο αν πρόκειται για πλεόνασμα και ως δαπάνη αν πρόκειται για έλλειμμα. Η δεύτερη παράγραφος αυτού του άρθρου του Δημοσιονομικού Κανονισμού ορίζει ότι οι εκτιμήσεις των εν λόγω εσόδων ή δαπανών εγγράφονται στον προϋπολογισμό κατά τη διάρκεια της διαδικασίας του προϋπολογισμού και, εφόσον ενδείκνυται, με τη διαδικασία της διορθωτικής επιστολής.

Η Επιτροπή θεωρεί ότι στην παρούσα φάση μπορεί να περιληφθεί στο ΠΣΠ 2003 μια συνετή εκτίμηση του υπολοίπου, ανερχόμενη σε 500 εκατ. ευρώ. Όπως και κατά το προηγούμενο έτος, αυτό δεν προκύπτει από πλεόνασμα όσον αφορά τα έσοδα, αλλά από εξοικονόμηση ποσών στον τομέα 1 "Γεωργία" του προϋπολογισμού του 2002, κατά το κλείσιμο του οικονομικού έτους, εκτός από τα μέτρα των οποίων τη διαχείριση ασκεί άμεσα η Επιτροπή. Για τα Διαρθρωτικά Ταμεία, η Επιτροπή θα επιδιώξει να καταβάλει όσο το δυνατόν μεγαλύτερα ποσά, έστω και αν τα κράτη μέλη υποβάλουν τις αιτήσεις τους πολύ καθυστερημένα. Ορισμένα ποσά που πρόκειται να χρησιμοποιηθούν για το Ταμείο Αλληλεγγύης θα πρέπει επίσης να αφαιρεθούν. Για τον λόγο αυτόν, προς το παρόν δεν έχει συμπεριληφθεί στην προσωρινή εκτίμηση του πλεονάσματος και εκτίμηση ελλιπούς απορρόφησης για τον τομέα 2.

2. ΤΟΜΕΑΣ 1: ΓΕΩΡΓΙΑ

Η διορθωτική επιστολή σκοπό έχει να εξασφαλίσει ότι ο προϋπολογισμός της γεωργίας βασίζεται στα πλέον πρόσφατα οικονομικά δεδομένα και νομοθετικό πλαίσιο. Κατά τον Οκτώβριο, η Επιτροπή θα έχει στη διάθεσή της μια πρώτη ένδειξη του επιπέδου παραγωγής (συγκομιδής) του 2002, το οποίο αποτελεί τη βάση για οποιαδήποτε αξιόπιστη εκτίμηση των αναγκών του προϋπολογισμού για το 2003.

Όπως και στο παρελθόν, η Επιτροπή ενημέρωσε προσεκτικά όλες τις εκτιμήσεις της για τις γεωργικές δαπάνες, χωριστά για κάθε γραμμή. Η διορθωτική επιστολή, πέραν του ότι λαμβάνει υπόψη τους παράγοντες της αγοράς, συμπεριλαμβάνει και τις νομοθετικές αποφάσεις που εκδόθηκαν στον γεωργικό τομέα μετά την κατάρτιση του προσχεδίου προϋπολογισμού, καθώς και τις νομοθετικές προτάσεις. Πάντως, οι εν λόγω αποφάσεις έχουν μικρή ή καθόλου επίδραση στις πιστώσεις του προϋπολογισμού του 2003.

Σύμφωνα με τον κανονισμό του Συμβουλίου για τη δημοσιονομική πειθαρχία, η διορθωτική επιστολή βασίζεται στη μέση συναλλαγματική ισοτιμία ευρώ/δολαρίου που σημειώθηκε μεταξύ της 1ης Ιουλίου και της 30ής Σεπτεμβρίου 2002. Η ισοτιμία αυτή ανέρχεται σε 0,98 (1 ευρώ = $0,98) και συνεπάγεται ορισμένες αυξήσεις σε σύγκριση με το προσχέδιο προϋπολογισμού (1 ευρώ = $0,88).

Για τον υποτομέα 1a (Δαπάνες ΚΓΠ, εκτός ανάπτυξης της υπαίθρου), η νέα εκτίμηση οδηγεί σε χαμηλότερες ανάγκες από εκείνες του ΠΣΠ (- EUR 337,4 εκατ.). Ωστόσο, το εξοικονομούμενο ποσό είναι αποτέλεσμα σημαντικών αυξήσεων σε ορισμένους τομείς, οι οποίες αντισταθμίζονται από μειώσεις σε άλλους. Η σημαντικότερη αύξηση αναγκών σημειώνεται στον γαλακτοκομικό τομέα, όπου οι ανάγκες αυξάνονται κατά EUR560 εκατ. Στον τομέα της ζάχαρης, ο συνδυασμός χαμηλότερων τιμών στην παγκόσμια αγορά και η ανατίμηση του ευρώ έναντι του δολαρίου οδήγησαν σε αυξημένες ανάγκες. Οι ανάγκες για το βαμβάκι αυξήθηκαν και αυτές, λόγω της επίδρασης των συναλλαγματικών διακυμάνσεων στις διεθνείς τιμές.

Ωστόσο, οι αυξήσεις αυτές αντισταθμίζονται από εξοικονομήσεις σε άλλους τομείς. Πιο συγκεκριμένα, στο κεφάλαιο B1-10 - Αροτραίες καλλιέργειες σημειώνεται εξοικονόμηση ύψους EUR974 εκατ., πρωτίστως λόγω των προκαταβολών των άμεσων ενισχύσεων οι οποίες κατεβλήθησαν από τον προϋπολογισμό του 2002. Την επαύριο της ασθένειας του αφθώδους πυρετού, οι ανάγκες για την πριμοδότηση των αιγοπροβάτων μειώνονται, διότι υπάρχουν τώρα λιγότερα ζώα.

Οι συνολικές ανάγκες για τον υποτομέα 1α εκτιμώνται σε EUR40 082,45 εκατ., οπότε παραμένει ένα περιθώριο EUR2 597,55 μέχρι το ανώτατο όριο των δημοσιονομικών προοπτικών.

Όσον αφορά την ανάπτυξη της υπαίθρου (υποτομέας 1β), η Επιτροπή προτείνει να διατηρηθούν οι πιστώσεις του προϋπολογισμού του 2003 στο ανώτατο όριο των δημοσιονομικών προοπτικών (4 698 εκατ. ευρώ). Πάντως, η κατανομή των πιστώσεων στα διάφορα μέτρα έχει ενημερωθεί, σύμφωνα και με τις ανακοινώσεις των κρατών μελών.

Ο πίνακας που ακολουθεί συνοψίζει τις προβλέψεις του προϋπολογισμού για τα διάφορα κεφάλαια του ΕΓΤΠΕ-Τμήμα Εγγυήσεων και δείχνει τα περιθώρια στο πλαίσιο των δημοσιονομικών προοπτικών.

Διορθωτική επιστολή αριθ. 3/2003 Τομέας 1

εκατ. EUR

>ΘΕΣΗ ΠIΝΑΚΑ>

2.1. Υποτομέας 1α: Δαπάνες ΚΓΠ, εκτός ανάπτυξης της υπαίθρου

2.1.1. Οι οργανώσεις αγοράς και οι συναφείς δαπάνες

Στη διορθωτική επιστολή, οι συνολικές πιστώσεις για τον υποτομέα 1α (Δαπάνες ΚΓΠ, εκτός ανάπτυξης της υπαίθρου) είναι χαμηλότερες από τις εκτιμήσεις του ΠΣΠ (- EUR 337,4 εκατ.). Το εξοικονομούμενο ποσό προκύπτει από τον συνδυασμό αυξήσεων και μειώσεων στους διάφορους τομείς.

Οι πιστώσεις για το γάλα και τα γαλακτοκομικά προϊόντα αυξάνονται κατά EUR560 εκατ., ήτοι σχεδόν κατά 27% σε σύγκριση με το ΠΣΠ. Ο κυριότερος λόγος γι' αυτή τη σημαντική αύξηση είναι η συνεχιζόμενη επιδείνωση των τιμών στην παγκόσμια αγορά, η οποία οδήγησε σε περαιτέρω αυξήσεις στις επιστροφές κατά την εξαγωγή και στις εσωτερικές ενισχύσεις. Στον τομέα της ζάχαρης, ο συνδυασμός των χαμηλότερων διεθνών τιμών και της ανατίμησης του ευρώ οδήγησε σε αύξηση των αναγκών κατά EUR102 εκατ. Η ενίσχυση αναπροσαρμογής προς τις βιομηχανίες του κλάδου έχει επίσης καθορισθεί, με αποτέλεσμα πρόσθετη δαπάνη EUR40 εκατ. Οι πιστώσεις για τα κλωστικά φυτά αυξάνονται κατά EUR77 εκατ. Τούτο μπορεί να εξηγηθεί με την επίδραση του ισχυρότερου ευρώ, καθώς και με τη μικρή υπέρβαση των εθνικών εγγυημένων ποσοτήτων, πράγμα που σημαίνει ότι το ύψος της ενίσχυσης επιβαρύνεται σε μικρότερο βαθμό. Αυξήσεις σημειώνονται και για το βόειο κρέας (+ EUR35 εκατ.), λόγω των βραδύτερων του αναμενομένου επιστροφών από τα κράτη μέλη, των προκαταβολών που είχαν καταβληθεί από την Επιτροπή για το πρόγραμμα σφαγών μετά την κρίση της ΣΕΒ. Αυξήσεις σημειώνονται και για το χοίρειο κρέας, τα αυγά και τα πουλερικά (+ EUR18 εκατ.), τις αποξηραμένες ζωοτροφές και τα ψυχανθή (+ EUR6 εκατ.), καθώς και για το πρόγραμμα POSEI (+ EUR8 εκατ.).

Σημαντικές εξοικονομήσεις προβλέπονται για τις αροτραίες καλλιέργειες (-974 εκατ. ευρώ). Λόγω των δυσμενών κλιματικών συνθηκών, μέρος των άμεσων πληρωμών προκατεβλήθη στην Ιταλία και στη Γερμανία από τον προϋπολογισμό του 2002. Τα δε χαμηλότερα αποθέματα σιτηρών συμβάλλουν και αυτά στη σημαντική μείωση των αναγκών του τομέα αυτόν. Περαιτέρω σημαντικές εξοικονομήσεις σημειώνονται για το αιγοπρόβειο κρέας (- EUR109 εκατ.), λόγω της σημαντικής μείωσης του αριθμού των επιλέξιμων αμνάδων για πριμοδότηση κατά το ημερολογιακό έτος 2002, ιδίως στο ΗΒ μετά την ευρείας κλίμακας σφαγή που κατέστη αναγκαία κατά το 2001 λόγω της κρίσης του αφθώδους πυρετού. Μειωμένες ανάγκες προβλέπονται και για το ελαιόλαδο (- EUR31 εκατ.), λόγω της μείωσης της επιλέξιμης παραγωγής στην Ελλάδα και στην Πορτογαλία, για τα οπωροκηπευτικά (- EUR20 εκατ.) και για την επισιτιστική βοήθεια (- EUR2 εκατ.). Τα μειωμένα αποθέματα παρέμβασης για το ρύζι οδηγούν σε μείωση των αναγκών του κεφαλαίου B1-18 κατά EUR11 εκατ. Στο κεφάλαιο B1-39 - Άλλα μέτρα, σημειώνεται μείωση κατά EUR37 εκατ., λόγω των χαμηλότερων γεωργο-νομισματικών ενισχύσεων και της πρότασης για χρηματοδότηση του μέτρου που αφορά τους γενετικούς πόρους του τίτλου B2-517.

Οι συνολικές ανάγκες εκτιμώνται σε περίπου 40 082,45 εκατ. ευρώ, κατά 337,4 εκατ. ευρώ χαμηλότερες από ό,τι στο προσχέδιο προϋπολογισμού, γεγονός που αφήνει περιθώριο περίπου 2 597,55 εκατ. ευρώ κάτω από το ανώτατο όριο των δημοσιονομικών προοπτικών για τον υποτομέα 1α. Το περιθώριο αυτό ανερχόταν σε 2 260,15 εκατ. ευρώ στο προσχέδιο προϋπολογισμού.

2.1.2. Μεταβολές στη νομοθεσία

Μετά την έγκριση του προσχεδίου προϋπολογισμού, εξεδόθησαν ορισμένες νομοθετικές αποφάσεις σχετικά με τον τομέα 1. Το Συμβούλιο των Υπουργών Γεωργίας ενέκρινε την πρόταση για τις ποσοστώσεις του αμύλου γεωμήλων, η οποία εξεδόθη ως κανονισμός (ΕΚ) αριθ. 962/2002 του Συμβουλίου, της 27ης Μαΐου 2002, ο οποίος τροποποιεί τον κανονισμό (EΚ) αριθ. 1868/94, περί θέσπισης συστήματος ποσοστώσεων για την παραγωγή αμύλου γεωμήλων. Η ως άνω απόφαση δεν έχει αισθητή επίδραση στον προϋπολογισμό, δεδομένου ότι απλώς παρατείνει την υφιστάμενη κατάσταση.

Στο ΠΣΠ, στον τίτλο B1-392, ο οποίος αναφέρεται στους γενετικούς πόρους, εδόθησαν πιστώσεις 10 εκατ. ευρώ, οι οποίες ενεγράφησαν στο κεφάλαιο B0-40 - Αποθεματικά, εν αναμονή της απόφασης του Συμβουλίου σχετικά με την πρόταση της Επιτροπής της 31ης Οκτωβρίου 2001 (COM(2001)617). Επειδή δε η πρόταση για χρηματοδότηση του μέτρου αυτού από το ΕΓΤΠΕ-Τμήμα Εγγυήσεων έτυχε περιορισμένης υποστήριξης στην αρμόδια για τον προϋπολογισμό αρχή, η πρόταση αυτή θα αποσυρθεί και θα αντικατασταθεί με νέα, σύμφωνα με την οποία το εν λόγω μέτρο θα χρηματοδοτηθεί από τον τίτλο B2-517. Για τον λόγο αυτόν θα πρέπει να εγγραφεί στο αποθεματικό ποσό ύψους 1,5 εκατ. ευρώ.

Λεπτομερέστερες πληροφορίες παρέχονται στο τμήμα που αφορά τις τομεακές εξελίξεις.

2.1.3. Συναλλαγματική ισοτιμία ευρώ/δολαρίου

Σύμφωνα με το άρθρο 8 παρ. 1 του κανονισμού (ΕΚ) αριθ. 2040/2000 του Συμβουλίου, περί δημοσιονομικής πειθαρχίας, η συναλλαγματική ισοτιμία ευρώ/δολαρίου που πρέπει να χρησιμοποιείται στις διορθωτικές επιστολές είναι ίση με τον μέσον όρο του πλέον πρόσφατου τριμήνου. Στην περίπτωση της παρούσας διορθωτικής επιστολής, λαμβάνεται η περίοδος μεταξύ 1ης Ιουλίου και 30ής Σεπτεμβρίου 2002. Η μέση συναλλαγματική ισοτιμία που σημειώθηκε είναι 1 ευρώ = $0,98, και αυτή είναι υψηλότερη από την ισοτιμία που χρησιμοποιήθηκε στο προσχέδιο προϋπολογισμού (1 ευρώ = $0,88). Τούτο οδηγεί σε ορισμένες αυξήσεις, ιδίως σε τομείς όπως εκείνοι της ζάχαρης και του βαμβακιού.

2.1.4. Τομεακές εξελίξεις

Οι παρατηρήσεις που ακολουθούν προσδιορίζουν και επεξηγούν τις κυριότερες διαφορές μεταξύ των πιστώσεων του ΠΣΠ και εκείνων της διορθωτικής επιστολής (ΔΕ).

Κεφάλαιο 10 - Αροτραίες καλλιέργειες (πιστώσεις - 974 εκατ. ευρώ)

πιστώσεις του ΠΣΠ: 17 764 εκατ. ευρώ

πιστώσεις μετά τη ΔΕ : 16 790 εκατ. ευρώ

Η μεγαλύτερη, με απόσταση, μεταβολή αφορά τις πιστώσεις για τις αροτραίες καλλιέργειες. Οι ανάγκες που εκτιμήθηκαν κατά την κατάρτιση του προσχεδίου προϋπολογισμού είναι πλέον κατά 5,5% χαμηλότερες. Η σημαντικότερη μείωση αναφέρεται στις άμεσες ενισχύσεις κατά περιοχή (-EUR 899 εκατ.).

Η μείωση αυτή οφείλεται κυρίως στις προκαταβολές που έχουν εγκριθεί για τις άμεσες πληρωμές της περιόδου εμπορίας 2002/2003. Λόγω της ξηρασίας σε ορισμένες περιφέρειες της Ιταλίας, επετράπη προκαταβολή του 50%, με προεκτιμώμενη δαπάνη EUR331 εκατ. για τον προϋπολογισμό του 2002. Διετέθη και ένα ακόμη ποσό EUR560 εκατ., για τις προκαταβολές των άμεσων πληρωμών προς τις περιοχές της Γερμανίας που επλήγησαν από τις σοβαρές πλημμύρες του θέρους του 2002.

Σημειώθηκαν σημαντικές εξοικονομήσεις ως προς τα έξοδα δημόσιας αποθεματοποίησης (-116 εκατ. ευρώ), λόγω της αναθεώρησης των αποθεμάτων προς τα κάτω:

>ΘΕΣΗ ΠIΝΑΚΑ>

Οι πιστώσεις για τις επιστροφές κατά την εξαγωγή αυξάνονται κατά EUR36 εκατ., σε EUR104 εκατ. Οι ποσότητες που είναι διαθέσιμες για εξαγωγή είναι αρκετά σταθερές, οι δε διεθνείς τιμές προβλέπεται ότι θα παραμείνουν υψηλές. Ωστόσο, η σημαντική ανατίμηση του ευρώ έναντι του δολαρίου καθιστά τις κοινοτικές εξαγωγές ακριβότερες, οι δε επιστροφές κατά την εξαγωγή αυξάνονται ανάλογα, ιδίως για το κριθάρι και τη σίκαλη.

Κεφάλαιο 11 - Ζάχαρη (πιστώσεις +142,6 εκατ. ευρώ)

πιστώσεις του ΠΣΠ: 1 339,4 εκατ. ευρώ

πιστώσεις μετά τη ΔΕ : 1 482 εκατ. ευρώ

Στον τομέα της ζάχαρης, οι προεκτιμώμενες δαπάνες για επιστροφές είναι κατά 102 εκατ. ευρώ υψηλότερες από ό,τι οι πιστώσεις στο προσχέδιο προϋπολογισμού του 2003. Πρώτον, η Επιτροπή αναμένει συνέχιση της επιδείνωσης των διεθνών τιμών. Για τον υπολογισμό των ποσών επιστροφής, ελήφθη υπόψη διεθνής τιμή ύψους 190 δολαρίων ανά τόνο, αντί για τα 215 δολάρια ανά τόνο που χρησιμοποιήθηκαν στο προσχέδιο προϋπολογισμού. Δεύτερον, η αναπροσαρμοσμένη ισοτιμία ευρώ/δολαρίου συνεπάγεται περαιτέρω δαπάνες. Ο συνδυασμός των δύο αυτών στοιχείων οδηγεί σε ποσό επιστροφής 483 ευρώ ανά τόνο, αντί για 433 ευρώ ανά τόνο.

Οι ανάγκες για ενισχύσεις αναπροσαρμογής προς τη ζαχαρουργία υπολογίσθηκαν στο ΠΣΠ με τη βασική τιμή του 1 ευρώ ανά τόνο, σύμφωνα με τον κανονισμό 1260/2001 του Συμβουλίου. Σύμφωνα με τον κανονισμό 1164/2002 της Επιτροπής, της 28ης Ιουνίου 2002, η ενίσχυση αναπροσαρμογής αυξήθηκε σε 29,2 ευρώ ανά τόνο. Τούτο οδήγησε σε συνολική αύξηση 40 εκατ. ευρώ στη ΔΕ .

Κεφάλαιο 12 - Ελαιόλαδο (πιστώσεις -31 εκατ. ευρώ)

πιστώσεις του ΠΣΠ: 2 372 εκατ. ευρώ

πιστώσεις μετά τη ΔΕ : 2 341 εκατ. ευρώ

Οι πιστώσεις για το ελαιόλαδο μειώθηκαν, κυρίως λόγω της πτώσης της παραγωγής. Οι ανάγκες στο προσχέδιο προϋπολογισμού βασίσθηκαν σε μια πρώτη εκτίμηση της παραγωγής. Σύμφωνα με τις τελικές δηλώσεις παραγωγής, η Ελλάδα και η Πορτογαλία παρήγαγαν, κατά την καλλιεργητική περίοδο 2001/02, 399 000 τόνους, αντί 453 000 τόνων, και 34 000 τόνους αντί 50 000 τόνων, αντίστοιχα. Η μείωση των πιστώσεων για τις ενισχύσεις στην παραγωγή ανέρχεται σε 39 εκατ. ευρώ.

Νέες εκτιμήσεις των πιθανών δαπανών με βάση τα στοιχεία των προηγούμενων καλλιεργητικών περιόδων οδήγησαν σε αύξηση των πιστώσεων για τις ενέργειες "βελτίωση της ποιότητας". Η Επιτροπή προτείνει να αυξηθεί το ποσό αυτό κατά 8 εκατ. ευρώ.

Κεφάλαιο B1-13 - Αποξηραμένες ζωοτροφές και ψυχανθή (πιστώσεις +6 εκατ. ευρώ)

πιστώσεις του ΠΣΠ: 383 εκατ. ευρώ

πιστώσεις μετά τη ΔΕ : 389 εκατ. ευρώ

Η ελαφρά αύξηση των αναγκών οφείλεται στα στοιχεία για αυξημένη παραγωγή που γνωστοποιήθηκαν από τα κράτη μέλη. Για τις περιόδους εμπορίας 2002/2003 και 2003/2004, η παραγωγή τεχνητώς αποξηραμένων ζωοτροφών αναμένεται να αυξηθεί από 4,6 εκατ. τόνους σε 4,8 εκατ. τόνους, ενώ οι αποξηραμένες στον ήλιο ζωοτροφές αυξάνονται από 0,2 εκατ. τόνους σε 0,35 εκατ. τόνους. Σημειώνεται υπέρβαση της μέγιστης εγγυημένης ποσότητας, οπότε το ύψος των ενισχύσεων μειώνεται, αλλά, ακόμη και με τις χαμηλότερες αυτές ενισχύσεις, η αυξημένη ποσότητα οδηγεί σε αύξηση των αναγκών από 6 εκατ. ευρώ σε 317 εκατ. ευρώ.

Αντιθέτως, οι πιστώσεις για τα ψυχανθή διατηρούνται στα 72 εκατ. ευρώ.

Κεφάλαιο 14 - Κλωστικά φυτά και μεταξοσκώληκες (πιστώσεις +77 εκατ. ευρώ)

πιστώσεις του ΠΣΠ: 831 εκατ. ευρώ

πιστώσεις μετά τη ΔΕ : 908 εκατ. ευρώ

Η αύξηση των δαπανών σε σύγκριση με το ΠΣΠ οφείλεται αποκλειστικά στο βαμβάκι (+ EUR77 εκατ.). Τούτο αποτελεί συνέπεια τόσο της αναθεώρησης της εκτίμησης για την παραγωγή, με γνώμονα τις δηλώσεις των κρατών μελών, όσο και της αναπροσαρμογής της ισοτιμίας ευρώ/δολαρίου.

Σύμφωνα με τις δηλώσεις των κρατών μελών που υπεβλήθησαν πρόσφατα σύμφωνα με την κειμένη νομοθεσία, η παραγωγή αναμένεται να ανέλθει σε 1 061 978 τόνους για την Ελλάδα και σε 313 828 τόνους για την Ισπανία. Το προσχέδιο προϋπολογισμού βασίσθηκε σε μεγαλύτερους αριθμούς για την παραγωγή, και συγκεκριμένα σε 1 150 000 και 325 000 τόνους, για την Ελλάδα και την Ισπανία αντίστοιχα. Τόσο το ΠΣΠ όσο και η ΔΕ περιλαμβάνουν αριθμητικά στοιχεία που υπερβαίνουν τις εθνικές εγγυημένες ποσότητες, οπότε συνεπάγονται μειώσεις του ύψους των ενισχύσεων. Πάντως, τα στοιχεία της ΔΕ είναι χαμηλότερα, οπότε η μείωση του ύψους των ενισχύσεων είναι μικρότερη από την προβλεπόμενη στο ΠΣΠ, με αντίστοιχη αύξηση των πιστώσεων του προϋπολογισμού.

Ο δεύτερος παράγοντας αύξησης των πιστώσεων του προϋπολογισμού είναι η ισοτιμία ευρώ/δολαρίου. Επειδή οι διεθνείς τιμές για το βαμβάκι καθορίζονται σε δολάρια ΗΠΑ, η ανατίμηση του ευρώ υπεισέρχεται στη ΔΕ και οδηγεί σε χαμηλότερες διεθνείς τιμές σε ευρώ. Σύμφωνα με την κειμένη νομοθεσία, όσο χαμηλότερη είναι η διεθνής τιμή του βαμβακιού τόσο υψηλότερη είναι η αντίστοιχη ενίσχυση, οπότε έχουμε υψηλότερες δαπάνες του προϋπολογισμού.

Κεφάλαιο 15 - Οπωροκηπευτικά (πιστώσεις +12 εκατ. ευρώ)

πιστώσεις του ΠΣΠ: 1 629 εκατ. ευρώ

πιστώσεις μετά τη ΔΕ : 1 609 εκατ. ευρώ

Οι προβλεπόμενες δαπάνες για τα οπωροκηπευτικά είναι χαμηλότερες σε σύγκριση με το ΠΣΠ, και τούτο λόγω των χαμηλότερων εκτιμήσεων για τις αντισταθμιστικές ενισχύσεις για τις μπανάνες (- EUR22 εκατ.). Λόγω των μικρότερων εκτάσεων που χρησιμοποιούνται για την παραγωγή σταφίδας (35 700 εκτάρια έναντι 38 000), οι πιστώσεις στην περίπτωση αυτή αναθεωρούνται επίσης προς τα κάτω (- EUR8 εκατ.).

Οι ως άνω μειώσεις αντισταθμίζονται εν μέρει από τις μικρές αυξήσεις των δαπανών για την αντιστάθμιση των αποσύρσεων και των ιδίων αγορών (+ EUR6 εκατ.), καθώς και των ενισχύσεων παραγωγού για τα προϊόντα μεταποίησης φρούτων (+ EUR4 εκατ.). Τούτο οφείλεται σε προσαρμογή των καλλιεργούμενων εκτάσεων και των αποδόσεων.

Κεφάλαιο 18 - Λοιποί τομείς φυτικών προϊόντων (ανάγκες -11 εκατ. ευρώ)

πιστώσεις του ΠΣΠ: 314 εκατ. ευρώ

πιστώσεις μετά τη ΔΕ : 303 εκατ. ευρώ

Ορισμένα μέτρα χρηματοδοτούνται από το κεφάλαιο αυτό: ενισχύσεις για την παραγωγή σπόρων προς σπορά, ενίσχυση ανά εκτάριο για τον λυκίσκο, και μέτρα παρέμβασης και στήριξης των εισοδημάτων που προβλέπονται στο πλαίσιο της κοινής οργάνωσης αγοράς του ρυζιού.

Για τους σπόρους σποράς, οι πιστώσεις παραμένουν ως έχουν, στα EUR110 εκατ. Για τον λυκίσκο σημειώνεται ελαφρά αύξηση, στα EUR13 εκα. (+EUR1 εκατ.), καθώς οι καλλιεργούμενες εκτάσεις αυξάνονται στα 26 000 εκτάρια.

Για το ρύζι, σημειώνεται συνολική μείωση των πιστώσεων κατά EUR12 εκατ. Στην περίπτωση των επιστροφών κατά την εξαγωγή, πάντως, προβλέπεται αύξηση κατά EUR2 εκατ., λόγω των συναλλαγματικών ισοτιμιών και τιμών στην αγορά.

Για τη δημόσια αποθεματοποίηση προβλέπεται ελαφρά μείωση (-EUR3 εκατ.) των πιστώσεων. Τα αρχικά αποθέματα αναθεωρήθηκαν προς τα κάτω, λόγω δε και των προβλεπόμενων μεγαλύτερων πωλήσεων τα τελικά αποθέματα αναμένεται να είναι και αυτά χαμηλότερα.

>ΘΕΣΗ ΠIΝΑΚΑ>

Ωστόσο, η κυριότερη μείωση αφορά τις άμεσες ενισχύσεις (-EUR11 εκατ.). Τα τελευταία αριθμητικά στοιχεία που γνωστοποιήθηκαν από τα κράτη μέλη αναφέρουν κάποιες μεταβολές στις δηλωθείσες εκτάσεις. Στην περίπτωση της Ισπανίας, σημειώθηκε υπέρβαση της μέγιστης εγγυημένης έκτασης, το δε ύψος των ενισχύσεων μειώθηκε και αυτό ανάλογα.

Κεφάλαιο 20 - Γάλα και γαλακτοκομικά προϊόντα (πιστώσεις +560 εκατ. ευρώ)

πιστώσεις του ΠΣΠ: 2 112 εκατ. ευρώ

πιστώσεις μετά τη ΔΕ: 2 672 εκατ. ευρώ

Οι δαπάνες για το γάλα και τα γαλακτοκομικά προϊόντα σημειώνουν εντυπωσιακή αύξηση (+ EUR560 εκατ.). Τούτο οφείλεται τόσο στην επιδείνωση των εσωτερικών και των εξωτερικών αγορών μετά την άνοιξη, όσο και στην ανατίμηση του ευρώ, με αποτέλεσμα την αύξηση των δημόσιων αποθεμάτων και των προβλεπόμενων ποσών για επιστροφές κατά την εξαγωγή και για εσωτερικές ενισχύσεις.

Η αναθεώρηση προς τα άνω των ποσών των επιστροφών οδήγησε σε αύξηση κατά EUR88 εκατ. για το αποκορυφωμένο γάλα σε σκόνη, κατά EUR67 εκατ. για το βούτυρο και το βουτυρέλαιο, κατά EUR60 εκατ. για το τυρί και κατά EUR146 εκατ. για τα λοιπά προϊόντα (πλήρες γάλα, συμπυκνωμένο γάλα, γιαούρτι κ.λπ.).

Όσο αφορά τις παρεμβάσεις με τη μορφή ενισχύσεων για τη χρήση αποκορυφωμένου γάλακτος, οι υψηλότερες ενισχύσεις για το αποκορυφωμένο γάλα που μεταποιείται σε καζεΐνη οδήγησαν σε αύξηση κατά EUR110 εκατ., ενώ μεγαλύτερες ενισχυόμενες ποσότητες οδήγησαν σε αύξηση κατά EUR10 εκατ. για το αποκορυφωμένο γάλα σε σκόνη που χρησιμοποιείται ως τροφή για μόσχους.

Για τις κρατικές παρεμβάσεις για το βούτυρο, προβλέπονται μεγαλύτερες πιστώσεις (EUR76 εκατ.) λόγω των μεγαλύτερων αρχικών αποθεμάτων (172 800 τόνοι έναντι 96 200 τόνων) και των μεγαλύτερων αγορών (45 000 τόνοι έναντι 35 000 τόνων).

Αν και τα στοιχεία αυτά εμφανίζουν σημαντικές αυξήσεις, στην πραγματικότητα αποτελούν ένδειξη κάποιας βελτίωσης στον εν λόγω τομέα, σε σύγκριση με τη σημερινή κατάσταση, δεδομένου ότι τα ποσά που προβλέπονται για επιστροφές και εσωτερικές ενισχύσεις είναι χαμηλότερα από τα τρέχοντα.

Κεφάλαιο 21 - Βόειο κρέας (πιστώσεις +35 εκατ. ευρώ)

πιστώσεις του ΠΣΠ: 8 369 εκατ. ευρώ

πιστώσεις μετά τη ΔΕ : 8 404 εκατ. ευρώ

Η παραγωγή βόειου κρέατος προβλέπεται ότι θα παραμείνει σχετικά σταθερή, αφού δε αποκατασταθεί πλήρως η εμπιστοσύνη των καταναλωτών η κατανάλωση προβλέπεται ότι θα παραμείνει και αυτή σταθερή κατά το προσεχές μέλλον. Το ύψος της παραγωγής βόειου κρέατος στην ΕΕ αναμένεται να σταθεροποιηθεί γύρω στους 7,5 - 7,6 εκατ. τόνους.

Λόγω των κρίσεων που έπληξαν το ζωικό κεφάλαιο (ΣΕΒ, αφθώδης πυρετός), οι τιμές του βοείου κρέατος παρέμειναν χαμηλότερες του μέσου όρου των τιμών του 2002. Ωστόσο, από τον Μάρτιο του 2002 και μετά στην αγορά σημειώθηκαν σταθερές ενδείξεις ανάκαμψης. Η Επιτροπή άρχισε να πωλεί από την παρέμβαση, αν και σε πολύ μικρές ποσότητες, και προτίθεται να συνεχίσει τις πωλήσεις και κατά το 2003.

Οι ανάγκες για τις επιστροφές κατά την εξαγωγή (534 εκατ. ευρώ) προβλέπεται να παραμείνουν στο ύψος των πιστώσεων που εμφαίνονταν στο προσχέδιο προϋπολογισμού. Οι εκτιμήσεις για τις ποσότητες που πρόκειται να πωληθούν με επιστροφές είναι διαφορετικές από εκείνες του προσχεδίου προϋπολογισμού (145 000 τόνοι), αλλά, δεδομένου ότι και οι επιστροφές αναπροσαρμόσθηκαν, το αναγκαίο συνολικό ποσό παρουσιάζει μηδενική μεταβολή σε σύγκριση με το προσχέδιο προϋπολογισμού. Για λόγους διαφάνειας ως προς την ευζωία των ζώων, το Ευρωπαϊκό Κοινοβούλιο ζήτησε την υποδιαίρεση των γραμμών που αναφέρονται στις επιστροφές κατά την εξαγωγή ζώων, έτσι ώστε οι επιστροφές για το κρέας και εκείνες για ζώντα ζώα να εμφαίνονται σε διαφορετικές γραμμές. Έτσι, προτείνεται να υποδιαιρεθεί η γραμμή B1-210 ως εξής: B1-2100 για τις επιστροφές κατά την εξαγωγή βόειου κρέατος, και B1-2101 για τις επιστροφές κατά την εξαγωγή ζώντων βοοειδών. Οι συνολικές πιστώσεις για τις δύο αυτές γραμμές θα πρέπει να είναι ίσες με τις συνολικές πιστώσεις τις υφιστάμενης γραμμής B1-210, ήτοι EUR534 εκατ.

Οι ανάγκες για την αποθεματοποίηση αναμένεται να είναι χαμηλότερες από το προεκτιμηθέν ύψος στο προσχέδιο προϋπολογισμού (-30 εκατ. ευρώ). Η προβλεπόμενη εξοικονόμηση οφείλεται πρωτίστως στα χαμηλότερα προβλεπόμενα αρχικά αποθέματα βοείου κρέατος, ιδίως κρέατος με κόκαλο (-EUR 36 εκατ.), αν και αντισταθμίζεται εν μέρει από τα υψηλότερα τεχνικά έξοδα αποθεματοποίησης (+EUR 6 εκατ.).

Οι προεκτιμώμενες ανάγκες για τα συστήματα πριμοδοτήσεων (7 879 εκατ. ευρώ) πλησιάζουν αυτές που προβλέπονταν στο προσχέδιο προϋπολογισμού. Όλες οι ανάγκες για τα συστήματα άμεσων πριμοδοτήσεων είναι ίδιες με εκείνες που προβλέπονταν στο προσχέδιο προϋπολογισμού, εκτός από τις "λοιπές παρεμβάσεις". Οι ανάγκες για τις "λοιπές παρεμβάσεις" αυξάνονται κατά EUR65 εκατ., για το σύστημα αναγκαστικής σφαγής. Τούτο οφείλεται στο γεγονός ότι οι προκαταβολές εκ μέρους της Επιτροπής επιστρέφονται από τα κράτη μέλη αργότερα απ' ό,τι αναμένεται.

Κεφάλαιο 22 - Αιγοπρόβειο κρέας (πιστώσεις - 109 εκατ. ευρώ)

πιστώσεις του ΠΣΠ: 1 904 εκατ. ευρώ

πιστώσεις μετά τη ΔΕ : 1 805 εκατ. ευρώ

Οι πιστώσεις για το αιγοπρόβειο κρέας έχουν μειωθεί (-EUR109 εκατ.) λόγω της πτώσης της παραγωγής. Σύμφωνα με τις δηλώσεις των κρατών μελών, ο αριθμός των αμνάδων και των αιγών που είναι επιλέξιμες για πριμοδότηση θα ανέλθει σε 68,9 εκατ, αντί των 73,2 εκατ. του προσχεδίου προϋπολογισμού. Η επιπλέον πριμοδότηση των παραγωγών των λιγότερο ευνοημένων περιοχών και/ή εκείνων που πραγματοποιούν διαχειμάσεις θα καταβληθεί μόνο για 55,4 εκατ. αμνάδες και αίγες, έναντι 57,6 εκατ. Το ζωικό κεφάλαιο είναι μικρότερο στα περισσότερα κράτη μέλη, και όχι μόνο στο ΗΒ, όπου η κρίση του αφθώδους πυρετού υπήρξε σοβαρότερη.

Κεφάλαιο 23 - Χοίρειο κρέας, αυγά, πουλερικά και άλλες ενέργειες ενίσχυσης των ζωικών προϊόντων (πιστώσεις + 18 εκατ. ευρώ)

πιστώσεις του ΠΣΠ: 185,5 εκατ. ευρώ

πιστώσεις μετά τη ΔΕ : 203,5 εκατ. ευρώ

Για το χοίρειο κρέας, σημειώνεται αύξηση των προβλεπόμενων πιστώσεων για τα έκτακτα μέτρα στήριξης της αγοράς έναντι της επιζωοτίας (+ EUR6 εκατ.), και τούτο διότι υπάρχει καθυστέρηση των πληρωμών από την Ισπανία για την πανώλη των χοίρων.

Όσον αφορά τα αυγά και τα πουλερικά, η διαφορά έναντι του προσχεδίου προϋπολογισμού οφείλεται εξ ολοκλήρου σε αύξηση των επιστροφών για τα αυγά (+ EUR1 εκατ.) και το κρέας πουλερικών (+ EUR11 εκατ.).

Κεφάλαιο 30 - Προϊόντα εκτός παραρτήματος Ι (πιστώσεις: παραμένουν αμετάβλητες)

πιστώσεις του ΠΣΠ: 415 εκατ. ευρώ

πιστώσεις μετά τη ΔΕ : 415 εκατ. ευρώ

Αυτό το κεφάλαιο καλύπτει τα προϊόντα που προκύπτουν από τη μεταποίηση γεωργικών προϊόντων, όπως σιτηρών, ζάχαρης, γαλακτοκομικών προϊόντων και αυγών, σε αλκοολούχα ποτά που παράγονται με βάση τα σιτηρά, προϊόντα με βάση τη σοκολάτα, παρασκευάσματα για διαιτητικές χρήσεις, προϊόντα αρτοποιίας, κ.λπ.

Οι συνολικές πιστώσεις του προϋπολογισμού για το κεφάλαιο αυτό διέπονται από ένα ανώτατο όριο του ΠΟΕ, ύψους 415 εκατ. ευρώ. Παρόλο που αυτό παραμένει αμετάβλητο στη διαρθρωτική επιστολή, υπάρχουν ορισμένες μεταβολές στις ποσότητες των προϊόντων βάσης και στα ποσά των επιστροφών.

>ΘΕΣΗ ΠIΝΑΚΑ>

Κεφάλαιο 31 - Επισιτιστικά προγράμματα (πιστώσεις: -2 εκατ. ευρώ)

πιστώσεις του ΠΣΠ: 308 εκατ. ευρώ

πιστώσεις μετά τη ΔΕ : 306 εκατ. ευρώ

Οι πιστώσεις για τις επιστροφές που σχετίζονται με την επισιτιστική βοήθεια έχουν μειωθεί κατά EUR2 εκατ. Τούτο οφείλεται στις μικρότερες τώρα ποσότητες του γάλακτος σε σκόνη που εχρησιμοποιείτο στο παρελθόν για τον σκοπό αυτόν.

Κεφάλαιο 32 - POSEI (πιστώσεις +8 εκατ. ευρώ)

πιστώσεις του ΠΣΠ: 256 εκατ. ευρώ

πιστώσεις μετά τη ΔΕ : 264 εκατ. ευρώ

Η αύξηση αυτή μπορεί να εξηγηθεί με την ύπαρξη πιστώσεων του 2002 σε εκκρεμότητα, για ορισμένα μέτρα στήριξης: ενισχύσεις για τη μεταποίηση ανανά για το πρόγραμμα POSEIDOM, και ενισχύσεις για τη ζωική παραγωγή για τα προγράμματα POSEIDOM και POSEIMA.

Κεφάλαιο 33 - Κτηνιατρικά και φυτοϋγειονομικά μέτρα

Με δεδομένη την αβεβαιότητα που χαρακτηρίζει το ύψος των επιστροφών για τα έξοδα που αναλαμβάνονται από τα κράτη μέλη (για την εξάλειψη του αφθώδους πυρετού), το ποσό που αναγράφεται στη γραμμή Β1-332 (Κτηνιατρικό ταμείο για επείγοντα περιστατικά) είναι δυνατόν να αναπροσαρμοσθεί με το κατάλληλο δημοσιονομικό μέσο.

Κεφάλαιο 39 - Άλλα μέτρα (γεωργο-νομισματικές ενισχύσεις) (πιστώσεις - 37 εκατ. ευρώ)

πιστώσεις του ΠΣΠ: 55 εκατ. ευρώ

πιστώσεις μετά τη ΔΕ : 18 εκατ. ευρώ

Οι δαπάνες για τις γεωργο-νομισματικές αντισταθμιστικές πληρωμές μειώνονται σταδιακά (-EUR29 εκατ. ευρώ), ιδίως διότι το ΗΒ δεν έχει χρησιμοποιήσει τη διευκόλυνση αυτή.

Γι' αυτό το σύστημα άμεσων ενισχύσεων προς τους μικρούς παραγωγούς προβλέπεται τώρα ποσό EUR2 εκατ., καθώς ορισμένοι αγρότες στην Ιταλία πρόκειται να έχουν στη διάθεσή τους το μέτρο αυτό.

Για τους γενετικούς πόρους, στο ΠΣΠ ενεγράφη πίστωση 10 εκατ. EUR στο κεφάλαιο αποθεματικού B0-40, με προορισμό τη γραμμή B1-392 του ΕΓΤΠΕ-Τμήμα Εγγυήσεων, βάσει της πρότασης της Επιτροπής για έναν νέο κανονισμό του Συμβουλίου σχετικά με την παράταση των ενεργειών στον τομέα της διατήρησης, συλλογής και χρησιμοποίησης των γενετικών πόρων στη γεωργία (COM(2001) 617 τελικό).

Ωστόσο, τα υπόλοιπα θεσμικά όργανα, ιδίως το Συμβούλιο, εξέφρασαν την έντονη αντίθεσή τους προς την προτεινόμενη χρηματοδότηση από το ΕΓΤΠΕ-Τμήμα Εγγυήσεων, το οποίο θεωρείται ακατάλληλο για τη διαχείριση πολυεθνικών προγραμμάτων. Αντί αυτού, η χρηματοδότηση θα πρέπει να γίνει από το κεφάλαιο B2-51 (γραμμή B2-517).

Η Επιτροπή αποδέχεται το ότι το εν λόγω μέτρο δεν θα πρέπει να χρηματοδοτηθεί από το ΕΓΤΠΕ-Τμήμα Εγγυήσεων και ότι θα πρέπει να επανενταχθεί στη γραμμή B2-517. Πάντως, και δεδομένου ότι, αφενός, το μέτρο αυτό θα υπόκειται τώρα απευθείας στη διαχείριση της Επιτροπής και ότι, αφετέρου, το 2003 θα είναι το πρώτο έτος εφαρμογής του, οι αναγκαίες πιστώσεις στη γραμμή Β2-517 δεν θα υπερβαίνουν τα EUR 1,5 εκατ. Το ποσό αυτό θα πρέπει να τεθεί στο αποθεματικό μέχρι ότου εγκριθεί η τροποποιημένη νομική βάση. Για τα επόμενα έτη, οι αναγκαίες πιστώσεις υπολογίζονται σε EUR4 εκατ. ετησίως.

2.2. Υποτομέας 1β: Ανάπτυξη της υπαίθρου

Κεφάλαιο 40 - Ανάπτυξη της υπαίθρου (πιστώσεις αμετάβλητες)

πιστώσεις του ΠΣΠ: 4 698 εκατ. ευρώ

πιστώσεις μετά τη ΔΕ : 4 698 εκατ. ευρώ

Η Επιτροπή δεν άλλαξε τη θέση της σχετικά με το συνολικό ύψος των πιστώσεων, το οποίο αντιστοιχεί στο ανώτατο όριο που επιτρέπεται από τις δημοσιονομικές προοπτικές.

Πάντως, και σύμφωνα με τον κανονισμό 1750/2000, τα κράτη μέλη γνωστοποίησαν μέχρι τις 30 Σεπτεμβρίου προς την Επιτροπή τις εκτιμήσεις τους για τις δαπάνες του 2003, οι οποίες υπερβαίνουν το αναγραφόμενο στο ΠΣΠ ποσό των EUR4 698 εκατ.

Ως εκ τούτου, η Επιτροπή αναπροσάρμοσε την κατανομή των πιστώσεων μεταξύ των διαφόρων μέτρων με γνώμονα τις γνωστοποιηθείσες εκτιμήσεις των κρατών μελών.

2.3. Αλλαγές στην ονοματολογία και στις παρατηρήσεις του προϋπολογισμού

Για λόγους διαφάνειας σε ό,τι αφορά την ευζωία των ζώων, το Ευρωπαϊκό Κοινοβούλιο ζήτησε την υποδιαίρεση των γραμμών που αναφέρονται στις επιστροφές κατά την εξαγωγή, έτσι ώστε οι επιστροφές για το κρέας και εκείνες για τα ζώντα ζώα να εμφαίνονται σε διαφορετικές γραμμές. Η Επιτροπή είναι έτοιμη να αποδεχθεί τις αλλαγές αυτές στον τομέα του βοείου κρέατος, δεδομένου ότι στους άλλους τομείς ζωικού κεφαλαίου πραγματοποιούνται λίγες ή και καθόλου εξαγωγές ζώντων ζώων . Έτσι, προτείνεται να υποδιαιρεθεί η γραμμή B1-210 σε δύο επιμέρους γραμμές: B1-2100 για τις επιστροφές κατά την εξαγωγή βοείου κρέατος, και B1-2101 για τις επιστροφές κατά την εξαγωγή ζώντων βοοειδών. Οι συνολικές πιστώσεις για τις δύο αυτές γραμμές θα πρέπει να είναι ίσες με το σύνολο των πιστώσεων της υφιστάμενης γραμμής B1-210, ήτοι EUR534 εκατ.

Ως αποτέλεσμα της πρότασης για χρηματοδότηση του μέτρου των γενετικών πόρων μέσω της γραμμής B2-517, η γραμμή B1-392 θα διαγραφεί.

Όσον αφορά τη γραμμή B2-511("Έλεγχοι εφαρμογής της γεωργικής νομοθεσίας"), οι παραπομπές στη νομική βάση πρέπει να συμπληρωθούν.

3. ΤΟΜΕΑΣ 4 : ΕΞΩΤΕΡΙΚΕΣ ΕΝΕΡΓΕΙΕΣ

3.1. Διεθνείς συμφωνίες σε θέματα αλιείας

Η Επιτροπή προτείνει να τροποποιηθεί το προσχέδιο προϋπολογισμού ως εξής:

- Θέση B7-8000 ("Διεθνείς συμφωνίες για θέματα αλιείας"): 179.642.450 ευρώ σε πιστώσεις αναλήψεων υποχρεώσεων (έναντι 149.545.000 ευρώ στο ΠΣΠ), και 185.392.450 ευρώ σε πιστώσεις πληρωμών (έναντι 155.295.000 ευρώ στο ΠΣΠ), για τις συμφωνίες που θα ισχύουν στις 31 Δεκεμβρίου 2002.

- Προσωρινές πιστώσεις του κεφαλαίου B0-40: 8 323 550 ευρώ σε πιστώσεις αναλήψεων υποχρεώσεων (έναντι 38 421 000 ευρώ στο ΠΣΠ), και 8 004 550 ευρώ σε πιστώσεις πληρωμών (έναντι 38 102 000 ευρώ στο ΠΣΠ).

Σημειώνεται αύξηση στη θέση B7-8000 κατά 30 097 450, τόσο για τις πιστώσεις αναλήψεων υποχρεώσεων όσο και για τις πιστώσεις πληρωμών. Εξάλλου, τα ποσά που έχουν εγγραφεί στο αποθεματικό μειώνονται σημαντικά κατά τα ίδια ποσά, δεδομένου ότι άρθηκαν πλέον πολλές από τις αβεβαιότητες που παρέμεναν κατά τον χρόνο κατάρτισης του ΠΣΠ. Η καθαρή συνολική επίπτωση είναι συνεπώς μηδενική, διότι η αύξηση στη θέση B7-8000 κατέστη δυνατή χάρη σε αντίστοιχη μείωση στο κεφάλαιο B0-40.

Οι κυριότεροι λόγοι των προτεινόμενων αλλαγών έναντι του ΠΣΠ είναι:

* η ανανέωση τριών συμφωνιών κατά τη διάρκεια του 2002 (Αγκόλα, Σενεγάλη, Σάο Τομέ και Πρίνσιπε), η οποία είτε έχει ήδη προταθεί είτε πρόκειται σύντομα να προταθεί προς την αρμόδια για τον προϋπολογισμό αρχή (για ποσό συνολικού ύψους EUR 32 137 500).

* όσον αφορά το "αποθεματικό", αυτό πρέπει να επιτρέψει τη σύναψη επτά ακόμη νέων συμφωνιών/χρηματοδοτικών πρωτοκόλλων με: Ισημερινή Γουϊνέα (δρομολόγηση το 2001, αλλά σε αναστολή), Ακτή του Ελεφαντοστού, Μαυρίκιο, Δημοκρατία της Γουϊνέας, Κιριμπάτι (δρομολόγηση το 2002, αλλά χωρίς ακόμη πρόταση προς την αρμόδια για τον προϋπολογισμό αρχή), Μοζαμβίκη και Ρωσία.

* τέλος, το ποσό για τις πιστώσεις πληρωμών στη θέση Β7-800 είναι συνολικά κατά 5,75 εκατ. ευρώ περίπου υψηλότερο σε σύγκριση με τις πιστώσεις αναλήψεων υποχρεώσεων, προκειμένου να καταστεί δυνατή η πραγματοποίηση ορισμένων πληρωμών σε εκκρεμότητα.

4. ΠΡΟΣΩΡΙΝΗ ΕΚΤΙΜΗΣΗ ΤΟΥ ΠΛΕΟΝΑΣΜΑΤΟΣ ΤΟΥ ΠΡΟΫΠΟΛΟΓΙΣΜΟΥ ΑΠΟ ΤΗΝ ΕΚΤΕΛΕΣΗ ΤΟΥ 2002

Παράλληλα με τα συνήθη στοιχεία της παραδοσιακής ειδικής διορθωτικής επιστολής, και όπως έγινε και για τα δύο προηγούμενα έτη, η Επιτροπή επιθυμεί να προσθέσει και άλλη μία γραμμή για το υπόλοιπο του 2002. Σύμφωνα με το άρθρο 32 του Δημοσιονομικού Κανονισμού, το υπόλοιπο κάθε οικονομικού έτους εγγράφεται στον προϋπολογισμό του επόμενου οικονομικού έτους, ως έσοδο αν πρόκειται για πλεόνασμα και ως δαπάνη αν πρόκειται για έλλειμμα. Η δεύτερη παράγραφος αυτού του άρθρου του Δημοσιονομικού Κανονισμού ορίζει ότι οι δέουσες εκτιμήσεις των εν λόγω εσόδων ή δαπανών εγγράφονται στον προϋπολογισμό κατά τη διάρκεια της διαδικασίας του προϋπολογισμού, και, εφόσον εκδείκνυται, με τη διαδικασία της διορθωτικής επιστολής.

Η Επιτροπή θεωρεί ότι στην παρούσα φάση μπορεί να περιληφθεί στο ΠΣΠ του 2003 μια συνετή εκτίμηση του υπολοίπου, ανερχόμενη σε 500 εκατ. ευρώ. Όπως και κατά το προηγούμενο έτος, αυτό δεν προκύπτει από πλεόνασμα όσον αφορά τα έσοδα, αλλά από εξοικονομήσεις στον προϋπολογισμό του 2002, και συγκεκριμένα στον τομέα 1 "Γεωργία", για τον οποίο το οικονομικό έτος έχει ήδη ολοκληρωθεί, εκτός από τα μέτρα τα οποία διαχειρίζεται απευθείας η Επιτροπή. Για τα Διαρθρωτικά Ταμεία, η Επιτροπή θα επιδιώξει την καταβολή όσο το δυνατόν μεγαλύτερων ποσών, ακόμη και αν τα κράτη μέλη καταθέσουν τις αιτήσεις τους πολύ καθυστερημένα. Ακόμη, θα πρέπει να αφαιρεθούν και ορισμένα ποσά που πρόκειται να χρησιμοποιηθούν για το Ταμείο Αλληλεγγύης της ΕΕ. Για τον λόγο αυτόν, προς το παρόν δεν έχει περιληφθεί στην προσωρινή εκτίμηση του πλεονάσματος καμία εκτίμηση ελλιπούς απορρόφησης των πιστώσεων του τομέα 2.

5. ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ ΒΑΣΕΙ ΤΩΝ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ

>ΘΕΣΗ ΠIΝΑΚΑ>

(*) περιλαμβανομένων των συνεισφορών του προσωπικού στο συνταξιοδοτικό σύστημα, σύμφωνα με την υποσημείωση 2 στους πίνακες των δημοσιονομικών προοπτικών και το δημοσιονομικό πλαίσιο για την ΕΕ των 21 που επισυνάπτεται στο Παράρτημα IIA της 6/5/1999.

(**) συμπεριλαμβανόμενης της χρησιμοποίησης του μέσου ευελιξίας.